Шарл Бодлер
Съсредоточаване

Превод от френски: Пенчо Симов, 1978

chitanka.info

Не бързай, моя скръб, и успокой се — ето,

зовеше Вечерта и вече тя е тук;

обгърнат е градът в здрачаване, което

на някой носи мир, а грижа зла — на друг.

Подай ми ти ръка, тръгни със мен, догдето

Насладата — палач със бич и със юмрук,

насочва всички там — към празненство проклето,

към угризения щом стихне всеки звук.

Ела, далеч от тях… Отминали години

навеждат взор откъм небесни ложи сини

и Разкаяние усмихва се пред мен;

умиращ слънчев лъч угасва безметежно

и — сякаш е саван, към Изток устремен —

послушай, скъпа, как Нощта пристъпва нежно.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.